Benader vreemdes só | Netwerk24
Deur Stephan Joubert 13 Augustus 2019 00:01
Daar's altyd meer vreemdelinge as bekendes om jou. Hulle ken jou nie . . . of jy hulle nie. Julle weet nie wat mekaar se motiewe of planne is nie. Daarom is daar nie aldag te veel vertroue in die lug tussen julle nie.
Vreemde mense gee jou nie sommer die voordeel van die twyfel nie . . . of jy hulle nie. Ander mense word gou-gou deel van "hulle". Of van "daardie mense".
Lig loop vir sulke "vreemdeling-afstande". Vat altyd 1 Korintiërs 13 se pad. Dié aangrypende hoofstuk oor die liefde sê jy glo en hoop die beste van ander mense. Nee, dit vra nie dat jy hand om die lyf moet loop met dwase en skurke nie. 1 Korintiërs 13 vra wel dat jy as 'n reël nuwe situasies en vreemde mense met openheid en wysheid moet benader. Jy is nie byvoorbaat agterdogtig en wantrouig nie. Jy is belangstellend. Jy kies om hoflik en bedagsaam te wees, soos wat God vra.